Αθήνα: 28.12.2016

 Αρ. Πρωτ.: 1962

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Ζητείται η άμεση έκδοση της υπουργικής απόφασης για το 15% των θέσεων εργασίας για τα ΑμεΑ**

Την άμεση έκδοση υπουργικής απόφασης για την εφαρμογή των διατάξεων του άρθρου 25 του ν. 4440/2016, που αφορά στην κάλυψη ποσοστού 15% των θέσεων που προκηρύσσονται από το ΑΣΕΠ από τα άτομα με αναπηρία και τα μέλη των οικογενειών τους, ζήτησε με επείγουσα επιστολή της η ΕΣΑμεΑ.

Με την ψήφιση του ν. 4440 (ΦΕΚ 224 Α΄ 02-12-2016) και μετά από μεγάλους αγώνες, δικαιώθηκε το πάγιο αίτημα της Ε.Σ.Α.μεΑ. και των φορέων της για την εργασιακή αποκατάσταση των ατόμων με αναπηρία, όπου στο άρθρο 25 «Ανακατανομή ποσοστών ειδικών κατηγοριών στο σύστημα προσλήψεων του Ν. 2190/1994» και στο πλαίσιο της διασφάλισης της ισότιμης συμμετοχής στο σύστημα προσλήψεων των ατόμων με αναπηρία και των μελών των οικογενειών τους, θεσπίστηκε η κάλυψη ποσοστού 15% των προσλήψεων αορίστου χρόνου στον δημόσιο και ευρύτερο δημόσιο τομέα από άτομα με αναπηρία και χρόνιες παθήσεις και μέλη των οικογενειών τους. Στο ίδιο άρθρο ψηφίσθηκε και η αυξημένη μοριοδότηση στα άτομα με αναπηρία, γονείς/ συζύγους/ αδέρφια /τέκνα ατόμων με αναπηρία και χρόνιες παθήσεις σε θέσεις ορισμένου χρόνου του δημόσιου και ευρύτερου δημόσιου τομέα.

Στο εν λόγω άρθρο επίσης αναγράφεται ότι με απόφαση του Υπουργού Διοικητικής Ανασυγκρότησης θα ορισθούν τα απαιτούμενα δικαιολογητικά και κάθε άλλο σχετικό θέμα για την εφαρμογή των διατάξεων αυτών και η ΕΣΑμεΑ ζητά να μην καθυστερήσει περαιτέρω.

Όπως είναι γνωστό, τα άτομα με αναπηρία και τα μέλη των οικογενειών που έχουν στη φροντίδα τους άτομα με βαριά αναπηρία, στην παρατεταμένη περίοδο της οικονομικής κρίσης βιώνουν με μεγαλύτερη σφοδρότητα την αλματώδη αύξηση της ανεργίας και ως εκ τούτου έχουν την ανάγκη διακριτών μέτρων που αφορούν στην επαγγελματική αποκατάστασή τους εάν λάβουμε υπόψη και το πρόσθετο κόστος που απαιτείται για την κάλυψη των αναγκών που πηγάζουν από την αναπηρία.

**Η επιστολή** [**https://is.gd/BOtWVp**](https://is.gd/BOtWVp)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**